English: I think we've got to be clear with people that accident and emergency and calling an ambulance have to be an emergency, and too many people are calling ambulances when they're not an emergency. Now, that's not to say that there are lots of people being missed at the moment when it is an emergency, and the reason for that, as I've explained, is because there's a huge increase in demand. Part of the reason for this, of course, is because we're having difficulty getting people outside, taking people out of hospital; people who are ready to be discharged can't be discharged because of the fragility of our care sector at the moment. That's why I'm spending a huge amount of my time working with my colleague Julie Morgan at the moment, trying to see what we can do to address the system in relation to care so we can improve that flow through the hospitals so we won't be getting people waiting outside hospitals in ambulances. But we won't be able to fix that unless we fix the back door of the hospitals, and so that's where my attention is focused at the moment. In relation to particular opening of A&E, A&E is not just something you can magic up. There are huge amounts of resources that you have to place around that, and don't forget that, actually, when you put an A&E in a particular place, what it means is that if something else comes in, your planned care gets knocked out, and I'm very aware that 20 per cent of the population of Wales are also waiting for operations at the moment. So, if anything, we need to keep the division between those hot and cold areas in relation to health so that we can continue with the planned care where necessary, and opening additional A&E does not necessarily help us with our planned care. All of these things are interconnected, so I will take advice from the clinicians on where best to open A&E facilities.
Welsh: Rwy'n credu bod yn rhaid inni fod yn glir gyda phobl na ddylid mynychu adrannau damweiniau ac achosion brys na ffonio am ambiwlans ac eithrio mewn argyfwng, ac mae gormod o bobl yn ffonio am ambiwlans pan nad yw'n argyfwng. Nawr, nid yw hynny'n golygu nad oes yna bobl mewn argyfwng yn cael eu colli ar hyn o bryd, a'r rheswm am hynny, fel rwyf wedi esbonio, yw oherwydd bod cynnydd enfawr yn y galw. Rhan o'r rheswm am hyn, wrth gwrs, yw oherwydd ein bod yn cael trafferth cael pobl allan, rhyddhau pobl o'r ysbyty; ni ellir rhyddhau pobl sy'n barod i gael eu rhyddhau oherwydd bregusrwydd ein sector gofal ar hyn o bryd. Dyna pam fy mod yn treulio llawer iawn o amser yn gweithio gyda fy nghyd-Aelod, Julie Morgan, ar hyn o bryd, i geisio gweld beth y gallwn ei wneud i fynd i'r afael â'r system mewn perthynas â gofal fel y gallwn wella'r llif drwy'r ysbytai fel na fyddwn yn gweld pobl yn aros y tu allan i ysbytai mewn ambiwlansys. Ond ni fyddwn yn gallu datrys hynny oni bai ein bod yn datrys y broblem wrth ddrws cefn ysbytai, ac felly rwy'n canolbwyntio ar hynny ar hyn o bryd. Mewn perthynas ag agor adran ddamweiniau ac achosion brys benodol, nid yw adran ddamweiniau ac achosion brys yn rhywbeth y gallwch ei gonsurio. Mae'n rhaid i chi ddarparu llawer iawn o adnoddau o gwmpas hynny, a pheidiwch ag anghofio, pan fyddwch yn rhoi adran ddamweiniau ac achosion brys mewn man penodol, yr hyn y mae'n ei olygu yw, os daw rhywbeth arall i mewn, caiff eich gofal wedi'i gynllunio ei daro, ac rwy'n ymwybodol iawn fod 20 y cant o boblogaeth Cymru hefyd yn aros am lawdriniaethau ar hyn o bryd. Felly, os rhywbeth, mae angen inni gadw'r rhaniad rhwng y mannau poeth ac oer hynny mewn perthynas ag iechyd fel y gallwn barhau â'r gofal wedi'i gynllunio lle bo angen, ac nid yw agor adrannau damweiniau ac achosion brys ychwanegol o reidrwydd yn ein helpu gyda'n gofal wedi'i gynllunio. Mae'r holl bethau hyn yn gydgysylltiedig, felly byddaf yn cymryd cyngor gan y clinigwyr ar ble sydd orau i agor cyfleusterau damweiniau ac achosion brys.